送程桂軒子方還蜀治先墓
作者：方回
朝代：宋

paragraphs: 周宣中興常武雅，程伯休父爲司馬。
其先重黎掌天地，此佐尹氏征伐者。
顔曾思復有七篇，孰云軻死道不傳。
洛中二程忽突起，乃有明道與伊川。
西蜀名士古相繼，東坡外家亦程氏。
吾州紫陽此姓多，宰相訥翁顯近世。
猗哉古渝程子方，年高七十彌健强。
子公禮甫侍入峽，灑掃松楸脩墓藏。
孝思祖考安遺體，何惜往來萬餘里。
曳裾岷峨山上雲，鼓棹灧澦堆前水。
儒流不與常人同，何况此郎娛此翁。
自古搜詩得句處，往往車中與舟中。
夔州十歌劉賓客，百花潭北子美宅。
二老遺蹤可訪尋，飛龍舞蛟轟霹靂。
五月重午離西湖，九月重九趨成都。
盍簪之別澆菖蒲，若堂之封酹茱萸。
小春早梅仲春柳，蜀地吳天兩俱有。
古渝何必卜故廬，不如再飲西湖酒。